‘Keelvol vir verskonings’ – kinderpornografiesaak weer vertraagDie Pretoria-Noord-landdroshof. (Foto: Women and Men Against Child Abuse) Ses lede van ŉ Pretoriase familie wat al langer as ŉ dekade teregstaan weens hul beweerde betrokkenheid by ŉ kinderpornografie-sindikaat sou na verwagting uiteindelik Maandag in die Pretoriase landdroshof gevonnis word, maar die saak is vandag opnuut uitgestel. Lede van die organisasie Women and Men Against Child Abuse (WMACA) het Maandag na die Pretoria-Noord-landdroshof opgeruk waar ŉ oupa, ouma, hul twee volwasse kinders en dié se eggenote se lot aangehoor sou word. Die saak is egter vir die soveelste keer uitgestel, dié keer omdat die oupa en ouma weens hul gesondheid nie in staat is om in die hof te verskyn nie en daar steeds op uitstaande verslae gewag word. ŉ Deskundige moet ook nog aangewys word om ŉ voorvonnisverslag op te stel en dié tenderproses is nog nie afgehandel nie. Die oupa se regsverteenwoordiger het vandag in die hof aangedui dat sy kliënt onlangs ŉ hartaanval gehad het en tans bedlêend is. Dié is gevolglik nie “geestelik of fisiek in staat om in die hof te verskyn nie”, aldus sy regsverteenwoordiger. Die oupa se vrou was ook nie beskikbaar om in die beskuldigdebank te verskyn nie aangesien sy met geweldige pyn in haar gewrigte in die hospitaal opgeneem is. Luke Lamprecht, verbonde aan WMACA as voorspraak-hoof, sê die organisasie is keelvol vir die verdediging én die staat se verskonings. “Dit blyk dat die stelsel vir die beskuldigdes werk, maar nie vir die slagoffers nie,” meen Lamprecht. Die staatsaanklaer het egter aan streeklanddros Pieter Nel gesê dit is die staat se grootste begeerte om die saak af te handel. Die saak is die afgelope dekade al hoeveel keer op die hofrol geplaas. Dit het ook al op verskeie ondersoekbeamptes se tafels beland sedert nege familielede aanvanklik in Desember 2010 in hegtenis geneem is. Twee van dié familielede is sedertdien vrygespreek, terwyl die derde in 2015 skuldig bevind en tot nege jaar tronkstraf gevonnis is. Na bewering is ses kinders – van wie vier familielede van die beskuldigdes, asook twee kinders in pleegsorg by die familie – tussen 2005 en 2010 onder meer seksueel aangerand en verkrag. Daar word ook beweer dat die kinders gedwing is om met mekaar seksuele omgang te hê en dat kinderpornografie in die proses vervaardig en versprei is. Die beweerde misdade het detyds glo op kleinhoewes in Hammanskraal – noord van Pretoria – afgespeel. Die jongste kind was in daardie stadium vier jaar oud. Minstens 50 aanklagte, waaronder verkragting, onsedelike aanranding en bloedskande, is teen die ses familielede aanhangig gemaak. Die familielede is in 2018 op verskeie van dié aanklagte onskuldig bevind. Hulle moet egter nog teregstaan op tientalle ander aanklagte teen hulle. Die staatsaanklaer kon egter nie Maandag buite die hof aan Maroela Media bevestig op hoeveel aanklagte die ses familielede skuldig bevind en nou gevonnis moet word nie. ŉ Klagstaat kon ook nie aan Maroela Media verskaf word nie. Die saak is nou tot 1 Desember uitgestel. Vonnisoplegging sal na verwagting eers in Februarie geskied. Die ses familielede is tans almal uit op borgtog. WMACA dring daarop aan dat die beskuldigdes lewenslange vonnisse opgelê word.